# Fagskolen – et uforløst potensial

Norsk nærings- og arbeidsliv er avhengig av å gjennomføre jevnlige omstillinger for å møte den globale konkurransen og ivareta samfunnets behov. De ansatte må derfor jevnlig oppdatere sin kompetanse, og enkelte ganger også omskolere seg til nye fag og yrker. Fagskoleutdanningen har en viktig rolle da den er utviklet i nært samarbeid med arbeids- og næringsliv for å sikre deres behov for oppdatert og spesialisert kompetanse ut over videregående skoles nivå. Fagskolen er således aktuell som en selvstendig utdanning og som en videreutdanning på tertiært nivå.

## Muligheter og utfordringer

I dag består fagskolesektoren av kun 16.000 studenter sammenlignet med rundt 250.000 som går på høyskoler og universiteter. Gitt de rette rammebetingelsene så er potensialet langt større. Etter finanskrisen er det både i EU og Nord-Amerika en økende oppmerksomhet blant politikere og næringsliv i forhold til fagskolenivået. Utdanninger som er utviklet i nært samarbeid med nærings-og arbeidsliv ses på som et sentralt verktøy til å løse de store samfunnsmessige utfordringene som arbeidsløshet, omstillinger i næringslivet og et manglende samsvar mellom kompetansebehov og tilgjengelig kompetanse. I Slovenia går nå 20% av studentene på tertiært nivå på fagskole, og etter endt utdanning får 97% av dem jobb. Det betyr mye i et land med 14% arbeidsløshet. I Canada er fordelingen av studenter 50/50 mellom tradisjonelle college og community college, hvor det siste tilsvarer fagskolenivået.

NHO sitt nylig lanserte kompetansebarometer viser at hele 21% av norske bedrifter vil ha et stort behov for kompetanse på fagskolenivå om fem år. Tilsvarende melder kun 13% om et stort behov for kompetanse på bachelornivå om fem år. Dette står i sterk kontrast til hvor ressursene legges inn i det norske utdannings­systemet i dag. I tillegg ser vi en klar tendens til akademisk drift i UH-sektoren hvor høyskoler har ambisjoner om å bli universiteter. Som en konsekvens foregår det også en teoretisering og akademisering blant de tradisjonelle profesjonsutdanningene. Dette skaper et stadig større tomrom i utdanningssystemet som fagskolene med fordel kan fylle for å møte et økende og mer spesialisert kompetansebehov i arbeids- og næringslivet.

For at fagskolene skal ta den rollen kreves det vesentlig endringer i rammebetingelsene:

* Definerer tertiært nivå til å være høyere utdanning – hvor fagskolen har en tydelig og definert rolle, på samme vis som universiteter og høyskoler
* Fagskoleutdanningen defineres som å ligge på nivået over videregående skole. Mulighet til å oppnå gradene Vocational Diploma og Yrkesbachelor
* Bygge attraktive karriereveier gjennom fleksible overganger i utdanningssystemet og felles poengsystem for all tertiær utdanning
* Opptakskrav tilpasset det enkelte studietilbud som igjen gjør det reelt mulig å sette generell studiekompetanse som opptakskrav
* Revidere godkjenningsordningen slik at det blir mulig raskt å utvikle nye studietilbud i tråd med arbeids- og næringslivets behov. Fire fagskolegodkjenninger kvalifiserer til godkjent fagområde.
* Finansering av all fagskoleutdanning. Innføring av stipend på lån til skolepenger samtidig som satsen for skolepenger justeres til det faktiske kostnadsnivået.
* Studentrettigheter på lik linje med høyskole- og universitetsstudenter
* Bedre synliggjøring av fagskolesektoren gjennom å utvide sekretariatet til Fagskolerådet med en hel stilling, inkludert et budsjett for utvikling og publisering av informasjonsmateriell.

## Ny struktur i fagskoleutdanningen – på nivå over videregående og mulighet for yrkesbachelor

I dag er kravet for godkjenning av en fagskoleutdanning at den skal bygge på videregående opplæring. NOKUT tolker og praktiserer dette slik at det ikke er anledning til å kreve praksis eller utdanning ut over videregående skoles nivå. I mange tilfeller er ikke dette i samsvar med nærings- og arbeidslivets behov. En annen uheldig konsekvens er at fagskoler som ønsker å tilby en utdanning innen et fag hvor det skal være anledning til å avslutte på forskjellige nivå må søke om inntil fire godkjenninger for samme studieprogram – et halvt år, ett år, ett og et halvt år og to år. I en del tilfeller er det også behov for å utvikle en utdanning ut over toårsrammen. Fagskolene må da søke om godkjenning av et parallelt studium, men som i praksis er et påbygningsstudium. Dette fører til et langt større omfang av fagskolestudier enn det som hadde vært nødvendig, og bidrar til at fagskolesektoren blir mindre oversiktlig.

Alternativet blir å definere at fagskoleutdanning skal ligge på nivå over videregående skole, slik at opptakskravene ved behov kan defineres på et høyere nivå enn avsluttet videregående opplæring. Da vil det være mulig å utvikle studietilbud på det nivået som nærings- og arbeidslivet etterspør. I tillegg vil man unngå å måtte utvikle mange varianter med forskjellig lengde av samme studium. Men full effekt av dette får man først når taket på to år fjernes, eller i det minste utvides til tre år.

## Bygge attraktive karriereveier gjennom fleksible overganger i utdanningssystemet

Regjeringen ønsker å gjennomføre et yrkesfagsløft. En viktig forutsetning for dette er å synliggjøre en attraktiv karrierevei som går ut over videregående skole. Hvis ikke vil de fleste elevene velge studiespesialisering uansett – slik 2/3 av elevene i dag gjør innen helse- og oppvekstfag. Dersom man satser på og videreutvikler fagskoleutdanningen kan den utgjøre en viktig og sentral del av denne attraktive karriereveien. I tillegg til å være en selvstendig, praktisk og yrkesrettet utdanning må det også utvikles et system som gjør det mulig å ta med seg kompetansen fra fagskole­utdanningen og innpasse fagene som en del av en bachelorutdanning på høyskole- og universitetsnivå. Først da vil det være mulig å fjerne oppfatning om at fagskoleutdanningen er en blindvei i utdanningssystemet.

Da vil også fagskoleutdanningen bli attraktiv for deler av den store gruppen (40%) som ikke fullfører universitets- og høyskoleutdanning. Mange av disse hadde sikkert hatt større nytte av en kortere praktisk og yrkesrettet fagskoleutdanning, og kunne med fordel ha startet der i stedet.

## Studiepoeng for fagskoleutdanning vil lette overganger og løfte anseelsen

Da Stortinget vedtok revisjonen av fagskoleloven i 2010 ga de tydelige føringer om at intensjonen var å gjøre overgangene i utdanningssystemet mer fleksible for studentene:

*"Komiteen deler oppfatningen om at verdien av fagskoleutdanning bør synliggjøres bedre enn i dag og at skillelinjene mellom utdanningssystemene bør bygges ned. Komiteen ber derfor departementet om å involvere det nyopprettede fagskolerådet i utarbeidelsen av et rammeverk som muliggjør enklere og mer forutsigbare overganger mellom fagskoler og høyere utdanning. Sentralt i dette ligger å anerkjenne den faktiske kunnskapen og kompetansen en tilegner seg gjennom fullført fagskoleutdanning."*

Sommeren 2013 kom en ny fagskoleforskrift og fagskolepoeng ble innført som et av grepene for å løse denne problemstillingen. Fagskolepoeng løser kun overgangen mellom fagskoleutdanningene. De offentlige fagskolene har allerede i mange år benyttet seg av fagskolepoeng. Men erfaring viser at høyskoler kun unntaksvis anerkjenner fagskolepoeng ved innpasning til en bachelorutdanning.

Mange fagskoler har avtaler med utenlandske universiteter om innpasning av fagskoleutdanninger inn i en bachelorutdanning og mange års erfaring viser at de norske studentene gjør det faglig svært godt i en slik innpasningsmodell som i forkant er grundig ”mappet”. Erfaring viser at når disse studentene kommer tilbake til Norge og søker om opptak til et masterstudium, så blir de uten unntak avvist. Begrunnelsen er at studentene kun kan dokumenterer tilsvarende 60-120 studiepoeng fra det utenlandske universitetet. Fagskole­poengene som de har oppnådd ved en norsk fagskole teller ikke - på tross av at de har en oppnådd en bachelorgrad ved et utenlandsk universitet.

Studiepoeng vil også bidra til økt anseelse, som igjen kan gi uttelling i bedre lønnsbetingelser. Erfaringer fra Danmark viser også at bl.a. felles poengsystem for fagskoler (erhvervsakademier) og høyskoler- og universiteter har bidratt til en meget god utvikling og sterk vekst i fagskoleutdanningene over de siste årene.

Et bærende element ved innføring av Nasjonalt kvalifikasjonsrammeverk er bruk av lærings­utbytte­­beskrivelser. Læringsutbyttet er en felles metode for å beskrive forventet utbytte av utdannings­programmer. Studiepoeng gir informasjon om forventet arbeidsinnsats for å oppnå læringsutbyttet. Det er derfor læringsutbyttebeskrivelsene som angir utdanningens egenart. Læringsutbyttebeskrivelsene vil danne grunnlag for innpasning til studier mellom fagskoleutdanninger, mellom høyskoleutdanninger og mellom fagskole- og høyskoleutdanninger.

Vi vil samtidig presisere at vi ikke foreslår at studiepoeng oppnådd ved en fagskoleutdanning, uavhengig av innhold, skal gi automatisk innpasning i en høyskoleutdanning eller omvendt. Vi forutsetter at det utvikles gode systemer og metoder for vurdering av hvilket læringsutbytte oppnådd i et studium som egner seg for innpasning i et annet studium.

*Forum for Fagskoler anbefaler innføring av studiepoeng for fagskoleutdanning, da dette best vil ivareta de tydelige intensjonene og føringene som ble gitt av Stortinget da fagskoleloven ble revidert i 2010.*

## Opptakskrav

Fagskoleutdanningen i Norge bygger på to forskjellige tradisjoner – fagskole som en videreutdanning og fagskole som en selvstendig utdanning. De tekniske fagskolene bygger på yrkesfagene i videregående opplæring. Her fungerer utdanningen som en videreutdanning som bygger på den praktisk orienterte yrkesutdanningen fra videregående skole. Utdanningen er i hovedsak en teoretisk påbygging som utdanner mellomledere.

De private fagskolene ble etablert for å ivareta nye kompetansebehov ifm den teknologiske utviklingen på 1980 og 90-tallet. Da ble det etterspurt opplæring i nye fagområdet og etter hvert også helt nye yrker. Spesielt aktuelt var IKT, webutvikling og senere 3D og multimedia – dels som egne fag og yrker, og dels integrert i tradisjonelle fag innen for eksempel kontor- og regnskap, logistikk og medie- og informasjonsarbeid. Opptakskravene på disse skolene er normalt fullført videregående skole inkludert generell studiekompetanse. Disse utdanningene er selvstendige utdanninger som bygger på den generelle modenheten studenter har etter gjennomført videregående opplæring. Studenter har således en mer teoretisk ballast i bunn. Men til gjengjeld er utdanningen praktisk og yrkesrettet. Utdanningen når dermed en annen målgruppe – ungdom som søker en kortere, mer praktisk og yrkesrettet utdanning enn hva høyskolene kan tilby.

I 2009 kom det en ny fagskoleforskrift som medfører at opptaksgrunnlaget for en rekke studier innen "kunst, kultur, design og håndverk", "media og kommunikasjon", " IKT og merkantile fag" utelukker 99% av den tradisjonelle søkergruppen. Riktignok er det innført en prøveordning med mulighet til opptak på grunnlag av generell studiekompetanse for disse fagområdene. Kunnskap­sdepartementet er allerede blitt presentert for entydig dokumentasjon basert på tidligere gjennomførte studier. Dokumentasjonen viser at studenter som er tatt opp på grunnlag av generell studiekompetanse fullfører og oppnår vel så gode resultater som studenter som et tatt opp på grunnlag av yrkesfag fra videregående skole*.*

Det er behov for ulike opptakskrav for de to ulike tradisjonene innenfor fagskolesektoren; fagskole som en videreutdanning og fagskole som en selvstendig utdanning. Den enkelte tilbyder er best egnet til å definere hvilke opptakskrav som er relevant for det enkelt fagskoletilbudet. Dette må igjen baseres på omfang av utdanningen, pedagogisk opplegg og de læringsutbyttebeskrivelsene som definerer sluttkompetansen på studiet.

*Forum for Fagskoler anbefaler at den omtalte merknaden i fagskoleforskriften endres slik at det reelt blir mulig å få godkjent generell studiekompetanse som opptaksgrunnlag. Dette er helt nødvendig for å sikre videre drift og utvikling av fagskoleutdanning som er utviklet som en selvstendig utdanning.*

## Raskt å utvikle nye studietilbud i tråd med arbeids- og næringslivets behov

Den viktigste bærebjelken i fagskoleutdanningen er at den er utviklet i nært samarbeid med arbeids- og næringslivet. Dette samarbeidet tar mange former, og er også viktig for å sikre at bedrifter vil ansette kandidater med fagskolekompetanse. For å sikre dette samarbeidet foreslår Forum for Fagskoler at hver fagskole pålegges å opprette et råd med representanter fra arbeids- og næringsliv. Deres oppgave vil være gi tilbakemelding på behov for endringer i eksisterende studier og ønske om utvikling av nye studier i tråd med nåværende og framtidig kompetansebehov. Rådene bør møtes 1-2 ganger i året.

Med dagens godkjenningsordning tar det minimum et år fra en et behov i næringslivet blir avdekket til det blir mulig å tilby en fagskoleutdanning på området. Først må det utvikles en studieplan. Deretter må det sendes en søknad til NOKUT som minimum tar et halvt år å behandle. I dagens system må fagskole, som tidligere har fått godkjent et fagskoletilbud, igjennom samme saksbehandling som en fagskole som har fått godkjent 5-10 fagskoleutdanninger. Systemet med godkjent fagområde fra Fagskoleloven i 2007 har ikke fungert etter hensikten. Forum for Fagskoler mener at fagskoler som har fått godkjent fire eller flere fagskolestudier har vist at de har den nødvendige kompetansen og bør få rett til selv å opprette nye fagskolestudier innen sitt fagområde. Dette vil samtidig frigjøre mye kapasitet hos NOKUT som i stedet kan brukes til å kontrollere kvaliteten på igangsatte studier. Dette vil øke kvaliteten på NOKUT sitt arbeid ut over dagens system hvor de i all hovedsak kun godkjenner utdanninger i forkant basert på skriftlig dokumentasjon.

## Finansiering

Fagskolesektoren er den eneste delen av utdanningssystemet hvor ikke alle studentene er omfattet av en eller annen form for finansiering. I praksis betyr det at nærmere halvparten av fagskolestudentene står uten noen form for finansiering ut over Lånekassen.

Forum for fagskoler er opptatt av å få til en fleksibel og kostnadseffektiv finansiering og forslår derfor at det innføres stipend på lån til skolepenger – på lik linje med studenter som studerer ved utenlandske studiesteder. Viktige forutsetninger for dette er at:

* Satsene for lån til skolepenger i Lånekassen for fagskoleutdanning justeres til det reelle kostnadsnivået, for deretter å indeksreguleres på årlig basis. Det igjen forutsetter en kartlegging av de faktiske kostnadene med å drive fagskole.
* Studenter som fullfører og består fagskoleutdanning skal ha rett til stipend på lån til skolepenger.

Det siste innebærer også en kraftig stimulans til å fullføre og bestå studiene.

I 2013 var det 6900 studenter som gikk på fagskolestudier uten finansiering fordelt på både heltid og deltid. Disse produserte i gjennomsnitt 24 fagskolepoeng per år av 60 mulige. Gitt at satsen for lån til skolepenger i Lånekassen øker til 100.000 per år, så vil kostnaden for en slik finansiering innebære:

* 276 millioner ved 100% stipend
* 193 millioner ved 70% stipend
* 138 millioner ved 50% stipend

Fagskoleutdanningen har relativt sett høyere utviklingskostnader enn annen utdanning. Dette grunnet kravet til jevnlig oppdatering av eksisterende utdanning, i tillegg til utvikling av helt nye utdanninger i tråd med arbeids- og næringslivets behov. Vi foreslår derfor at det settes av midler som fagskolene kan søke om å få tilskudd til faglige- og pedagogisk utviklingsprosjekter etter fastlagte kriterier tilsvarende nettskolene har for sin sektor.

## Synliggjøring

Fagskoleutdanningen er i dag lite kjent og til dels lite anerkjent. Det gjelder både i allmenheten og i næringslivet. Vi mener en av de viktigste årsakene kan være de svake rammebetingelsene. Dersom forholdene ble lagt til rette slik at fagskoleutdanning blir en attraktiv del av en karrierevei vil det og også være langt enklere å synliggjøre fagskoleutdanningen.

Fagskolerådet har med meget begrensede ressurser utviklet en del informasjonsmateriell og påbegynt et informasjonsarbeid ovenfor rådgivere i videregående skole, NAV og karrieresentre. Det gjenstår mye arbeid som vil kreve vesentlig større ressurser enn i dag, og sekretariatet bør i det minste utvides til en hel stilling samt et budsjett for utvikling og publisering av informasjonsmateriell.

Vennlig hilsen,

Forum for Fagskoler - Abelia

|  |  |
| --- | --- |
| Håkon Haugli Sign.  *Adm. dir. Abelia* | Knut Erik Beyer-Arnesen Sign.  *Styreleder – Forum for Fagskoler* |